**A jövő tehetségei 17. alkalommal mutatkoznak be a Jazz Showcase-en**

**Idén is megrendezik a Müpában Közép-Európa egyik legjelentősebb zenei tehetségbörzéjét, a Jazz Showcase-t. A ragyogóan tehetséges fiatal csapatok fellépése mellett természetesen ezúttal sem maradhatnak el az esti nagykoncertek, amelyeken olyan kiváló formációkkal találkozhat a közönség, mint a Gyémánt Bálint Trió, a New Fossils és a norvég trombitás, Mathias Eick, vagy épp a négy kontinensről verbuvált À‎báse.**

Mára a Müpa egyik legnépszerűbb hagyományává vált, hogy a tél végéhez közeledve egy egész hétvégén át a jazz kerül a főszerepbe: a tehetségbörzén délutánonként és kora este összesen hat feltörekvő fiatal csapat mutatja meg a zsűrinek és a közönségnek, mit tud, az estéket pedig a műfaj legkiválóbb muzsikusaiból álló befutott zenekarok zárják. A házigazda idén is az elsősorban rádiós műsorvezetőként, de ma már a TikTok népe által is jól ismert **Jazzkovács László** lesz.

Pénteken a főként a hatvanas évekbeli kiszenekari hangzás által inspirált **Up To The Surface** és a világzenei mellett hiphopos hatásokat is beépítő **Emingó** zenekar játszik. Szombaton két trió, az összetett, modern hangzásvilágot képviselő **Grace and Gravy**, illetve a különböző stílusokat leleményesen keverő **Intergeese** lép színpadra. Vasárnap a fúzióra építő, dél-amerikai hangulatban (is) utazó **Claudia Raquel Quintet**, majd a popos-folkos dallamokkal bátran kísérletező **Koncz Kriszta Group** mutatkozik be. A tehetségbörze indulóit a nemzetközi zsűri végig figyelemmel kíséri, majd a tehetségkutató záróestéjén ők és a közönség is kiválasztják a legjobbnak ítélt formációkat, akik a *Nemzetközi Jazznapon* hamarosan ismét a Müpában léphetnek fel.

Az esti koncerteken a műfaj beérkezett képviselői várják a közönséget: az első estén **Gyémánt Bálint** mutatja be zenésztársaival *Vortex of Silence* című vadonatúj lemezét, szombaton a jazzszíntér egyik legfrissebb sztárcsapata, a **New Fossils** **Mathias Eick** trombitással kiegészülve lazítja le a jelenlévőket, míg a zárókoncertet a négy kontinensről verbuvált, **Bognár Szabolcs** billentyűs vezette, nyugat-afrikai, brazil és afroamerikai ritmusokkal utaztató **Àbáse** zárja.

A tehetségbörze koncertjei ingyenesek, és az érdeklődők a teljes Jazz Showcase programját követhetik **online** is. Kedvenceikre a nézők a Müpa weboldalán keresztül adhatják le szavazataikat.

További információk:

<https://mupa.hu/programok/jazz-showcase-2024>

**Müpa**

A Müpa Magyarország egyik legismertebb kulturális márkája és egyik legmodernebb kulturális intézménye, mely egyedülálló módon fogja össze a különböző művészeti ágakat: helyet ad komoly-, kortárs, könnyű- és világzenének, jazznek, operának, újcirkusznak, táncnak, irodalomnak, filmnek egyaránt. A Müpát 2005-ben azért hívták életre, hogy magas színvonalú, minőségi kulturális eseményeket kínáljon változatos műfajokban. Az intézmény alapvető feladata, hogy a hazai és európai művészeti hagyományok tiszteletben tartásával új irányokat és irányzatokat is bemutasson és közérthetővé tegyen, s az ínyenc és a szélesebb közönség számára is befogadható, magas szintű élményt biztosítson. A Müpa a hazai és nemzetközi élvonalba tartozó művészek előadásain túl új művek létrehozását is kezdeményezi és támogatja. Kiemelt szerepet játszik a nemzetközi kulturális kapcsolatok ápolásában, a hazai kulturális célok megvalósításában, illetve a magyar előadóművészek nemzetközi megismertetésében. Tevékenysége jelentősen hozzájárul ahhoz, hogy a jövő nemzedékének fiataljai is egyre szélesebb körben váljanak tudatos kultúrafogyasztó felnőttekké. Mindezt inspiráló, párbeszédet generáló, kérdéseket felvető művészeti eseményekkel és szolgáltatásokkal, élményre, kreativitásra és interakcióra építő újszerű programok bemutatásával teszi.

További információ:  
Müpa Kommunikáció  
E-mail: [sajto@mupa.hu](mailto:sajto@mupa.hu)